गण्डकीको विजयी सुरुआत
तेस्रो संस्करणको टाइगर कप भलिबल प्रतियोगितामा घरेलु टोली गण्डकी प्रदेशले उत्कृष्ट सुरुआत गरेको छ । प्रतियोगिताको पहिलो दिनमा गण्डकीले विभागीय टोली नेपाल पुलिस क्लबलाई ३–० को सोझो सेटमा हराउँदै प्रतियोगितामा विजयी सुरुआत गरेको हो ।
गण्डकी — तेस्रो संस्करणको टाइगर कप भलिबल प्रतियोगितामा घरेलु टोली गण्डकी प्रदेशले उत्कृष्ट सुरुआत गरेको छ । प्रतियोगिताको पहिलो दिनमा गण्डकीले विभागीय टोली नेपाल पुलिस क्लबलाई ३–० को सोझो सेटमा हराउँदै प्रतियोगितामा विजयी सुरुआत गरेको हो ।गण्डकीले पुलिसलाई २५–२३, २५–२० र २५–१६ को सेटमा पराजित गर्‍यो । पुलिसले खेलको पहिलो सेटमा केही चुनौती दिए पनि त्यसपछिका दुई सेट भने गण्डकी सहजै आनो पक्षमा पार्न सफल भयो । गण्डकीको जितमा रवि केसी र कप्तान हरि पाण्डे नायक रहे । भारतीय खेलाडी नितिनको पनि प्रदर्शन उल्लेख्य रह्यो । पहिलो संस्करणको प्रतियोगिताको विजेतासमेत रहेको गण्डकी घरेलु समर्थकमाझ तेस्रो संस्करण पनि जित्न चाहन्छ । प्रतियोगितामा साविक विजेता त्रिभुवन आर्मी क्लब भने पहिलो खेलमा पराजित भएको छ । आर्मी अर्को विभागीय टोली एपीएफसँग ३–१ को सेटमा पराजित भएको हो । खेलको पहिलो सेट जिते पनि आर्मी त्यसपछिका ३ सेटमा पराजित भएपछि खेल गुमाएको हो । आर्मीले पहिलो सेटमा एपीएफमाथि २५–२० को जित निकालेको थियो । तर त्यसपछि एपीएफले उत्कृष्ट पुनरागमन गर्दै आर्मीलाई हराएको हो । नवौं राष्ट्रिय खेलकुदमा भलिबलको उपाधि जितेको एपीएफले आइतबारको खेलमा आर्मीलाई दोस्रो सेटमा २५–२२, तेस्रो सेटमा २६–२४ र चौथो सेटमा २५–१९ ले हराएको हो । एपीएफको जितमा टेकराज अवस्थी र विजय थापाले उत्कृष्ट खेल प्रदर्शन गरे । प्रतियोगितामा महिलातर्फ भएको पहिलो खेलमा त्रिभुवन आर्मी क्लब होङ्वान्जी न्यु डायमन्ड स्पोर्ट्स क्लबलाई ३–० को सोझो सेटमा हराउन सफल भएको छ । प्रतियोगिताको पहिलो खेलमा भिडेका यी दुई टोलीको पहिलो सेट निकै प्रतिस्पर्धात्मक बनेको थियो । आर्मीले उक्त सेटमा न्यु डायमन्डलाई अन्तिममा २७–२५ को स्कोरले हरायो । दोस्रो र तेस्रो सेटमा भने आर्मी हावी भयो । दोस्रो सेट २५–१७ र तेस्रो सेट आर्मीले २५–२३ ले आफ्नो पक्षमा पार्‍यो । प्रतियोगितामा सोमबार महिलातर्फको दोस्रो खेलमा घरेलु टोली गण्डकीले नेपाल एपीएफ क्लबको सामना गर्दै छ । गण्डकीले ३ जना विदेशी खेलाडीसहितको आफ्नो टोली मैदानमा उतार्नेछ । नेपाल पुलिस क्लब र केरलाको एक टोली नआउने भएपछि अन्तिममा गण्डकीको महिला टोलीलाई प्रतियोगितामा समावेश गरिएको थियो । गण्डकीको टोली नेपाली राष्ट्रिय महिला भलिबल टिमकी कप्तान अरुणा शाहीको नेतृत्वमा मैदान उत्रनेछ । पुरुषतर्फ सोमबार प्रतियोगितामा दुई खेल हुने तालिका छ । पहिलो खेलमा त्रिभुवन आर्मी क्लबले श्रीलंकाको सेन्ट जोसेफ वाच स्पोर्ट्स क्लबसँग खेल्दा दोस्रो खेलमा नेपाल पुलिस क्लब र नेपाल एपीएफ क्लब आमनेसामने हुनेछन् । आइतबार गण्डकी प्रदेशका मुख्यमन्त्री खगराज अधिकारीले प्रतियोगिताको उद्घाटन गरेका थिए । उनले गण्डकी प्रदेशलाई स्वास्थ्य र खेलकुदको हब बनाउन चाहेको उल्लेख गर्दै हालका संरचनालाई संरक्षण गर्न प्रदेश सरकार कटिबद्ध रहेको बताए । प्रतियोगितामा महिलातर्फ ४ टिमले सहभागिता जनाउँदा पुरुषतर्फ ६ टिम सहभागी छन् । महिलार्फ त्रिभुवन आर्मी क्लब, गण्डकी प्रदेश, एपीएफ, होङ्वान्जी न्यु डायमन्ड क्लब सहभागी छन् । पुरुषतर्फ त्रिभुवन आर्मी, सेन्ट जोसेफ वाज स्पोर्ट्स क्लब श्रीलंका, नेपाल पुलिस क्लब, एपीएफ र गण्डकी प्रदेशले प्रतिस्पर्धा गर्दै छन् । प्रतियोगितामा पुरस्कार राशि दोब्बर बढाइएको छ । प्रतियोगिताका संयोजक देवेन्द्र केसीका अनुसार महिला–पुरुष दुवैतर्फ विजेता टिमले ५–५ लाख रुपैयाँ पुरस्कार पाउनेछन् । यस्तै उपविजेतालाई २ लाख ५० हजार, तेस्रो हुने टोलीलाई १ लाख २५ हजार र चौथो हुने टिमलाई सान्त्वना स्वरूप ६५ हजार रुपैयाँ पुरस्कार दिइनेछ । 